
ועדת החוקה, חוק ומשפט 
 11/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 580 >
 מישיבת ועדת החוקה, חוק ומשפט 
 יום ראשון, י"ז באדר התשע"ב (11 במרץ 2012), שעה 10:00
<סדר היום:>
<הצעת חוק בית הדין לעבודה (תיקון מס' 39), התשע"א-2011>
נכחו:

<חברי הוועדה:> 
דוד רותם – היו"ר

אורי מקלב

<מוזמנים:> 
	עו"ד אורית קורן
	–
	המשנה ליועץ המשפטי לממשלה

	גלעד סממה
	–
	יועץ שר המשפטים

	עו"ד לירון בנית ששון
	–
	ייעוץ וחקיקה, משרד המשפטים

	עו"ד גבי פיסמן
	–
	ייעוץ וחקיקה, משרד המשפטים

	עו"ד אירית הרמל
	–
	סגנית היועצת המשפטית, מערכת בתי המשפט

	עו"ד מורן פרוינד
	–
	הלשכה המשפטית, הנהלת בתי המשפט

	עו"ד מורן פרוינד
	–
	הלשכה המשפטית, הנהלת בתי המשפט

	עו"ד ענבל רונן
	–
	הלשכה המשפטית, אגף השכר, משרד האוצר

	עו"ד שרון וסרמן
	–
	עמותת קו לעובד

	עו"ד דבורה ספיר אליעזר
	–
	הלשכה המשפטית, משרד התעשייה, המסחר והתעסוקה

	עו"ד ורד וייץ
	–
	ההסתדרות החדשה

	אבנר עורקבי
	–
	יו"ר  אהב"ה, ארגון הנכים המיוחד בישראל


<ייעוץ משפטי: >
נעמה מנחמי
<מנהלת הוועדה:>
דורית ואג
<קצרנית פרלמנטרית:>
חבר המתרגמים – אהובה שרון
<הצעת חוק בית הדין לעבודה (תיקון מס' 39), התשע"א-2011>
<היו"ר דוד רותם:>
בוקר טוב. אני פותח את ישיבת ועדת החוקה, חוק ומשפט. על סדר היום הצעת חוק בית הדין לעבודה (תיקון מס' 39), תשע"א-2011, בקשה לרביזיה.
אנחנו מצביעים על הרביזיה. אני ביקשתי את הרביזיה.

הצבעה 
בעד קבלת הרביזיה – פה אחד

הרביזיה התקבלה

יש לנו נוסח מוסכם. 

<נעמה מנחמי:>
מוסכם, זאת מילה רחבה.

<היו"ר דוד רותם:>
מוסכם עלי.

<נעמה מנחמי:>
האמת שהיו לנו עוד כמה שינויים שהתבקשו על ידי הממשלה הבוקר ואנחנו נעבור על הכול.

<היו"ר דוד רותם:>
אם הממשלה ביקשה, אני מסכים. מה שהממשלה מבקשת, אני בעד.

<נעמה מנחמי:>
שלא יובן לא נכון מהפרוטוקול.

<היו"ר דוד רותם:>
יובן טוב מאוד מהפרוטוקול.

<אורי מקלב:>
נעשה ונשמע.

<נעמה מנחמי:>
חידוד קטן. התחלנו לשבת על נוסח החוק ויש כמה הערות שהן יותר ניסוחיות. הדברים עליהם התקיים דיון, אנחנו כן נעלה אותם.
בסעיף 5 שעוסק בהחלפת סעיף 10 שעניינו מינוי נציגי ציבור, אנחנו הוספנו את המשפט: "כשיר להתמנות לנציג ציבור גם מי שמתקיימים לגביו כל אלה". בפסקת משנה (1) כתבנו: "שהוא בעל ניסיון של חמש שנים לפחות בתפקיד או בפעילות בתחום משפט העבודה, יחסי עבודה, רווחה, ביטחון סוציאלי, כלכלה או מינהל ציבורי לרבות ניסיון בהוראה או במחקר בתחומים אלה במסגרת קודמת".

אני מבינה שאין התנגדות לנוסח.

התקיים דיון לגבי זה.

<היו"ר דוד רותם:>
בין מי למי היה דיון?

<נעמה מנחמי:>
בין כל מיני גורמים. כרגע אין מחלוקת.

לגבי הנושא של הליכים תלויים ועומדים. בפסקה (ג) – אנחנו עדיין בפסקה (ג) של סעיף 10 אותו אנחנו מחליפים – אומרת: "היו תלויים ועומדים נגד אדם הליכים בעבירות כאמור בסעיף קטן (ב)(2) או (3), רשאים שר המשפטים ושר התעשייה, המסחר והתעסוקה לדחות את החלטתם לעניין מינויו עד לסיום ההליכים נגדו. בסעיף זה – הליכים, החל מחקירה".

נוכח הקשיים שהיו למשטרת ישראל לברור בין המידע שהיא רשאית לתת ומידע שהיא לא רשאית לתת, היושב ראש ביקש בדיונים הקודמים שהסעיף הזה ייכנס לתוקפו בתנאי מסוים. ההסכמות האחרונות הן שהוא ייכנס לתוקפו בתוך תשעה חודשים מיום תחילתו של החוק.
<אורית קורן:>
לא, זה לא מה שאנחנו אומרים. 

<היו"ר דוד רותם:>
זה לא מה שאתם אומרים?

<אורית קורן:>
זה רק באיזה מקום למקם.

<היו"ר דוד רותם:>
המוסכם היה תשעה חודשים.

<אורית קורן:>
אין מחלוקת לגבי תשעת החודשים. אני רוצה שבאמת תשעת החודשים יהיו בנקודה שמפריעה לאדוני, דהיינו שבמשך תשעה חודשים לא יעבור מידע מהמרשם הפלילי על הליכים פליליים תלויים ועומדים. זה לא אומר שהסעיף הזה לא ייכנס לתוקף. הסעיף הזה הוא סעיף שמדבר על עצם היכולת לדחות הכרעה לגבי נציג ציבור, אם תלוי ועומד נגדו הליך. לא זאת הנקודה. הנקודה היא באמת שלא יעבור המידע הפלילי וזה לדעתי צריך להיות באיזושהי הוראת מעבר בסוף, בסעיף הוראות המעבר, שתשעה חודשים לא יעבור מידע לגבי הליכים תלויים ועומדים. אני חושבת שזה נוגע בדיוק בלב הנקודה שהטרידה את אדוני ולא מייצר גם כאן הסדר עודף.
<נעמה מנחמי:>
הנוסח שהוצע הבוקר על ידי הממשלה אומר: "לא יימסר מידע על הליכים תלויים ועומדים כאמור בסעיף 10(ג) במשך תשעה חודשים מיום תחילתו של חוק זה".

<היו"ר דוד רותם:>
בסדר.

<נעמה מנחמי:>
הערה נוספת שנובעת בעיקר מהערה לנוסח החוק היא האם כדאי להבהיר את נושא הפסקת הכהונה של נציג ציבור שהפסיק להתקיים בו תנאי מן התנאים לסוף סעיף 10 או לסעיף 10 במקום לסעיף 15א(א). ככל שיש לכם התנגדות מאוד מהותית שזה יעבור.

<אורית קורן:>
השאלה מה המשמעות של זה, כי לכאורה יוצא שלכתחילה הוא מאבד את הכשירות שלו וזה לא נראה לי.

<נעמה מנחמי:>
האמת היא שכרגע, כפי שסעיף 15א כתוב, שזה ביטול כשירות, שזה מה אנחנו הערנו, זה בעינינו בעייתי כי ביטול כשירות עשוי להתפרש כביטול מלכתחילה, מה שכמובן תהיה לו השפעה על הליכים בהם הוא היה. לכן הצענו נוסח של הפסקת כהונה. איפה למקם את זה, זה לא נראה לי מספיק קריטי. אני אשאיר את זה לנסח החוק להחליט, אם זה מקובל עליכם.

<אורית קורן:>
בסדר.

<נעמה מנחמי:>
אנחנו הבהרנו בסעיף 15א שמיד נגיע אליו, שזאת הפסקת כהונה ולא ביטול כהונה.

<אורית קורן:>
בסדר גמור.

<נעמה מנחמי:>
בסעיף 14 שעניינו סיום משפטים, אנחנו מבהירים בסופו שלא תינתן אפשרות לנציג ציבור להשלים פסקי דין או לכתוב פסקי דין בעניינים בהם הוא שמע את הדיון אם הוא הועבר או הושעה מכהונתו כפי שכבר היה כתוב והוספנו: אם  הופסקה כהונתו על פי סעיף 15א.

לסעיף 15(ד). אלה ענייני נוסח אבל אני אישית לא חושבת שיש עם זה בעיה מאחר שסעיף (ט) כבר מבהיר במפורש שיחולו על הליך בירור כאמור הוראות סעיף זה החלות על בירור תלונה. לא נראה לי קריטי אם זה יהיה בירור תלונה או בירור ההליך. אני מציעה להשאיר את זה לנוסח החוק.

<אורית קורן:>
אם אנחנו מדברים על זה, הייתי עושה גם תיקון ב-16א(א)(2) כי כאילו יוצא שהסמכות של הוועדה לעניין נציגי ציבור היא רק לברר תלונות והאמת היא שזה דווקא לא מתיישב עם הסמכות של ליזום הליך.

<נעמה מנחמי:>
16א(א)(2) מברר תלונות. גם שם לדעתי צריך לסדר את זה נוסח שזה גם  לקיים הליכים לבירור תלונות. 

<היו"ר דוד רותם:>
לברר תלונות, זה נכון. גם כשהוועדה מחליטה לבדוק, היא הגישה את התלונה לעצמה.

<נעמה מנחמי:>
כאמור, זה עניין של נוסח. נבדוק את הנושא הזה. 

כנ"ל לגבי סעיף (ט), הערת נוסח אבל מאחר שהיא הועלתה ונדונה, אני כן רואה לנכון להתייחס אליה. אני לא רואה את החובה לכתוב כאן "מבלי לגרוע מהוראות סעיף זה" כי בעיניי הסעיף מספיק ברור. גם אם לא נכתוב מבלי לגרוע מהוראות סעיף זה, הסמכות של הוועדה היא מספיק ברורה.

<אורית קורן:>
אני מסכימה. זה עניין שגם הייתי משאירה אותו לנוסח. אני חוששת מהשלכות רוחב אחר כך. זה נראה לי עניין לנוסח. אם זה מקובל על הנסחים, אין לי בעיה.

<נעמה מנחמי:>
ב-15א, אמרנו שנשנה את זה ל"יפסיקו את כהונתם". 

בסעיף 15א(ג) יש בקשה ל"הזדמנות להשמיע את דבריו" ולא לטעון טענותיו. אין לי בעיה עם זה. זה אומר כמובן שיצטרכו לשמוע אותו באופן אישי.

<היו"ר דוד רותם:>
כן. זה לא נורא.

<אורית קורן:>
זה עדיין אומר שאפשר לעשות את זה גם בכתב.

<נעמה מנחמי:>
למה ביקשתם לשנות?

<אורית קורן:>
כדי שיהיה אותו מינוח.

<היו"ר דוד רותם:>
להשמיע את דבריו, זה בסדר.

<נעמה מנחמי:>
תיקון של סעיף 18(ה). הבהרנו עם מי תהיה ההתייעצות.
<היו"ר דוד רותם:>
זה 18(ב)(2).

<נעמה מנחמי:>
לא, על זה כבר דיברנו.

<אורית קורן:>
לא, לא דיברנו אבל זאת הערת נוסח.

<היו"ר דוד רותם:>
תגידו מה עוד נוסח.

<אורית קורן:>
זה כבר היה. זה כבר נדון בפני הוועדה ולכן זה לא מודגש בצבע אחר.

<היו"ר דוד רותם:>
אני רואה שעמדת הממשלה היא אחרת.

<נעמה מנחמי:>
במקום "בעלי הדין" זה "צדדים אחרים בהליך". בסדר. אין בעיה. 

כנ"ל הערת נוסח בסעיף (ה).

סעיף 20, עניינו הרחבת המותב. יש כאן בקשה חדשה של הממשלה להוסיף את המילה "במהלכו" בכל הסעיף.

<אורית קורן:>
זה פשוט מפוצל שם.

<נעמה מנחמי:>
גם ב-א(1)(1). 

<היו"ר דוד רותם:>
תסבירו לי למה אתם מתכוונים.

<נעמה מנחמי:>
הנוסח שהיה בכחול לא כלל את השינויים שרואים עכשיו בסעיף (א) ובמסגרת הדיונים כאן נטען שהייתה טעות בנוסח שהשתחרר בכחול והתבקש התיקון שכרגע מופיע ב-(א). עכשיו מתבקש גם ב-(א)(1) וב-(א)(2) להוסיף שהרחבת המותב תוכל להיעשות גם במהלך הדברים.

<היו"ר דוד רותם:>
עכשיו תסבירו לי מה הם הנימוקים להרחבת המותב. "אם מצא כי מפאת חשיבותה, קשיותה או חידושה של שאלה משפטית יש מקום לדיון בפני הרכב מורחב". איך את מרחיבה את ההרכב אחרי שהתחיל הדיון?
<אורית קורן:>
המקום היחידי בו נוהגים להרחיב הרכבים היום זה בבית המשפט העליון ושם זה קורה הרבה מאוד פעמים.

<היו"ר דוד רותם:>
שם זה תמיד קורה כי שם יש בעיות של חוקתיות. הכול שם הרי חוקתי.

<אורית קורן:>
מרחיבים דיון בהרכב גם בנסיבות לא חוקתיות. כמובן גם בנסיבות חוקתיות שזה מובן מאליו, אבל בכל מקרה הרבה פעמים התובענה הזאת נוצרת אחרי שמתחילים לשמוע את התיק ואז מתעורר הקושי. באופן עקרוני גם היום הוועדה הסכימה שזה יהיה במהלכו לגבי סעיף (א) שהוא הדיון העיקרי. לגבי שני הסעיפים האחרים, דווקא שם זה הכי פשוט.

<היו"ר דוד רותם:>
את שמה לב שהם צריכים לקבל החלטה שיש מקום לדיון בפני הרכב מורחב.

<אורית קורן:>
נכון.

<היו"ר דוד רותם:>
זאת אומרת, זה לא יכול להיות מצב שגמרנו את הדיון, אנחנו הולכים לכתוב פסק דין ועכשיו נרחיב את זה.

<אורית קורן:>
ברור שלא. זה באמת כבר סוג של דיון נוסף וזה באמת לא קיים. באופן עקרוני הרבה פעמים תוך כדי ההליך מתחדדת איזושהי שאלה משפטית קשה - ובערעור זה באמת הכי קלאסי -  ואז ההרכב מחליט להרחיב. בדרך כלל זה באמת נעשה בשלבים הראשונים של הדיון.

<היו"ר דוד רותם:>
אבל זה צריך להיות כך שאחרי כן יש דיונים.

<אורית קורן:>
ברור.

<היו"ר דוד רותם:>
אי אפשר להרחיב לצורך מתן פסק דין.

<אורית קורן:>
ברור. בעיניי זה ברור ואם לא, אני חושבת שמישהו יש לו עילה לפנות לבג"ץ.

<היו"ר דוד רותם:>
לא, לבג"ץ אי אפשר לפנות כי הוא עסוק מדיי. תפסיקו עם בג"ץ.

<אורית קורן:>
אני לא יכולה לדמיין מקרה שבו זה יהיה מהלך סביר. 

<נעמה מנחמי:>
הוועדה מאשרת את ההוספה?

<היו"ר דוד רותם:>
כן. אחרי שהם אמרו במפורש שזה יהיה, אין לי בעיה עם זה.

<נעמה מנחמי:>
בסעיף 27 לחוק העיקרי. אנחנו הערנו במסגרת ההכנה לרביזיה - שנבעה בין היתר מזה שלא הגענו לכל הסעיפים בדיון הקודם טרם ההצבעות  - שאולי כדאי להוסיף את נושא הפנסיה בתוספת החמישית. הדבר הזה עורר סדרה של תיקונים נוספים כשאחד מהם הוא באמת בסעיף 27, בסעיף קטן (ב).
<היו"ר דוד רותם:>
בסעיף קטן (א).

<נעמה מנחמי:>
לא, (א) כאילו שייך לחוק המתקן. בסעיף קטן (ב) של סעיף 27 לחוק התבקש להוסיף לעניין סמכויות רשם, גם זכות שעניינה זכויות שעובד זכאי להן עקב עבודתו לפי צו הרחבה ולא רק לפי החוק או לפי הסכם קיבוצי כמשמעותו בחוק הסכמים קיבוציים. 

אתם רוצים לחדד ולהסביר את זה לפרוטוקול כדי שזה יהיה ברור?

<לירון בנית ששון:>
יש זכויות שמוקנות מכוח הסכם קיבוצי ולא מכוח צו הרחבה ולכן היה חשוב לדייק ו לומר שזה יהיה או צו הרחבה או הסכם קיבוצי.

<היו"ר דוד רותם:>
בסדר.

<ענבל רונן:>
אני רוצה לשאול מה הוחלט לגבי הפנסיה כי גם היום יש זכאות לקצבה אבל לא לעצם הזכאות הראשונית. לא הבנתי את התיקון כאן. 

<לירון בנית ששון:>
לעניין סמכות רשם לדון גם  בענייני פנסיה. 

<אירית הרמל:>
יש עניין של הגבלה גם של הסכום והוספנו שלא יהיה כתוב רק צו הרחבה אלא גם הסכם קיבוצי כי חלק מהזכויות מוגדרות בהסכמים קיבוציים.

<לירון בנית ששון:>
התובענה לקצבה מדברת על הפנסיה התקציבית ולא במקרים של פנסיה צוברת. 

<ורד וייץ:>
אני רוצה להבין. אתם פשוט הכנסתם את נושא ההסכם הקיבוצי לאותה מסגרת סמכויות שקיימת כיום? זאת אומרת, לא שיניתם את היקף הסמכות של הרשם. נכון?

<לירון בנית ששון:>
לא, לא שינינו את היקף הסמכות. 

<אורית קורן:>
כיום זה לפי התיקון לחוק.

<נעמה מנחמי:>
אנחנו עדיין בסעיף 27. בסעיף (ב)(3) הייתה איזושהי שאלה או הצעה מצד הממשלה שאולי התוספת החמישית תתוקן על ידי ועדת העבודה ולא ועדת החוקה. אתם עדיין רוצים את זה?

<היו"ר דוד רותם:>
זה מה שרוצה שר המשפטים?

<גלעד סממה:>
אנחנו חושבים שבתוספת החמישית המטריה יותר מקצועית, אבל אין לנו בעיה.

<היו"ר דוד רותם:>
אני רק רוצה לדעת מה רוצה שר המשפטים.

<גלעד סממה:>
אם הוועדה רוצה שזה יהיה באישור ועדת החוקה, אין בעיה.

<היו"ר דוד רותם:>
על שר המשפטים מפקחת ועדת החוקה.

<גלעד סממה:>
אין לנו שום בעיה עם זה.

<היו"ר דוד רותם:>
כפי שאדוני זוכר, בתקנון נאמר שפעם בשנה הוא מופיע בפני הוועדה ומדווח.

<גלעד סממה:>
אנחנו תמיד הולכים לקראת הוועדה.

<היו"ר דוד רותם:>
לא, אתם לא צריכים ללכת לקראת הוועדה. אתם יכולים להגיד שאתם לא מסכימים.

<גלעד סממה:>
אנחנו מסכימים לעמדת הוועדה.

<נעמה מנחמי:>
זה מצוין כי אחרת היינו צריכים להעביר את אישור התוספת החמישית לוועדת העבודה ואז החוק לא היה נגמר היום.

סעיף (ג) בסעיף 27, עניינו באיזושהי סמכות כללית שאומרת שר המשפטים רשאי לאחר התייעצות עם שר העבודה לקבוע בתקנות סמכויות ששופט בדין אזורי יהיה רשאי להעביר לרשם. לאור העובדה שקבענו סמכויות מאוד ספציפיות, שאלתי האם הסעיף עדיין רלוונטי והבנתי שאתם עדיין חושבים שהוא רלוונטי. הצעתי היא להשוות אותו לסעיף 91 לחוק בתי המשפט. כלומר, להוסיף לו את הסיפא: "תקנות המסמיכות רשם לעשות כל דבר שבסדר דין ונוהג, טעונות את אישורה של ועדת החוקה, חוק ומשפט של הכנסת".

<לירון בנית ששון:>
צריך אולי לציין שזה יהיה לאחר יום התחילה כי הרי יש תקנות שכבר תוקנו.

<היו"ר דוד רותם:>
בוודאי. תקנות שיתוקנו ולא תקנות שכבר תוקנו.

<נעמה מנחמי:>
אם כן, זה יהיה "תקנות המסמיכות לעשות רשם לעשות כל דבר שבסדרי דין ונוהג שהותקנו לאחר יום התחילה".

בתוספת השלישית יש כמה תיקוני נוסח שלא היו עליהם מחלוקת או שאלה ולכן נדלג עליה אבל הם מצויים בנוסח שלפניכם.

פריט (12) לתוספת הרביעית. אני כבר לא יודעת מה נכלל ומה לא נכלל ולכן בואו נבחן את הסעיף כשלעצמו. התוספת הרביעית, עניינה סמכות שופט יחיד. פרט (1) אומר "לדון ולהחליט בבקשה לעיכוב ביצוע של פסק דין". השאלה האם יש להוסיף או לא להוסיף את הסייג: למעט בסכסוך קיבוצי. למה אתם רוצים להוסיף את זה?

<היו"ר דוד רותם:>
סכסוך קיבוצי לא נדון בפני שופט יחיד. בזה הם צודקים.

<נעמה מנחמי:>
ההסתדרות, בסדר?

<ורד וייץ:>
מה הייתה השאלה?

<ענבל רונן:>
אם יש בעיה שביצוע פסק דין של סכסוך קיבוצי יהיה לא רק בדן יחיד.

<ורד וייץ:>

כן, בהחלט.

<היו"ר דוד רותם:>
אם כן, זה למעט בסכסוך קיבוצי. 

<נעמה מנחמי:>
פרט (14). היו לנו הרבה שינויים לפני שהתחיל הדיון. תסבירו אותם.

<לירון בנית ששון:>
אנחנו מציעים ששופט יחיד יוכל לדון ולהחליט בבקשות למתן סעד זמני עד לתחילת שלב הוכחות הדיון. כלומר, מהשלב שזה מגיע כבר לדיון ולעדויות, זה כן יעבור למותב של שופט עם שני נציגי ציבור. כל זה כמובן למעט בהליכים של סכסוך קיבוצי כאשר בהליכים כאלו כל בקשה למעשה לסעד זמני לא תידון בכלל לא עד לשלב תחילת ההוכחות ולא אחר כך.

<היו"ר דוד רותם:>
אתם רק מסבכים את החיים  לכולם כי אחר כך צריך מישהו להחליט מה זה עד לתחילת שלב ההוכחות בהליך. זה אחד הדברים הכי קשים שיש. מה זה תחילת שלב ההוכחות? זה אומר שנשמע עד ראשון? זאת חקירה ראשית או זאת חקירה נגדית? הרי יכול להיות שאחר כך העד הזה לא יגיע לחקירה נגדית והעדות שלו תתבטל. אני לא יודע. אני לא מבין למה צריך את זה אבל אם אתם כך רוצים, אין בעיה.

<נעמה מנחמי:>
את רוצה להקריא את הנוסח?

<לירון בנית ששון:>
כן. זה יורכב למעשה משני פריטים. פריט (14) יאמר שזאת סמכות שופט יחיד "לדון ולהחליט בבקשות שהוגשו עד לתחילת שלב ההוכחות בהליך, למעט בהליכים בסכסוך קיבוצי לבקשות לדחייה על הסף".

פריט (15) יאמר: "לדון ולהחליט בבקשות למתן סעד זמני עד לתחילת שלב ההוכחות בדיון בבקשה". יכול להיות שכאן צריך להכניס למעט.

<היו"ר דוד רותם:>
איזה בקשה?

<לירון בנית ששון:>
בקשה לסעד זמני.

<אורית קורן:>
זה כמו שבאים לשופט תורן והוא מוציא סעד תורני ואחר כך – בהקבלה לבתי משפט רגילים – הדיון, אם צריך לשמוע הוכחות במסגרת הבקשה לסעד זמני, מה שקורה לא אחת, אז זה כבר יהיה בפני ההרכב.

<לירון בנית ששון:>
הסיפא אומרת: "הוראה זו אינה חלה על בקשות לסעד זמני המנויות בפריט (5) בהן ידון השופט לבדו". פריט (5) מדבר על צו עיקול ועיכוב יציאה מהארץ, שם למעשה השופט רשאי לדון לאורך כל ההליך, גם אחרי תחילת שלב ההוכחות.

<אורית קורן:>
זה גם הדין היום.

<ורד וייץ:>
אנחנו ביקשנו להשאיר את המצב כמו שהיה, דהיינו, בבקשות למתן סעדים זמניים לא ידון דן יחיד בבקשות שבמסגרת סכסוך קיבוצי. אם כן, למעט בסכסוך קיבוצי. אם אתם רוצים להרחיב ולומר שבשום בקשה שופט לא יוכל לדון דן יחיד במסגרת סכסוך קיבוצי, זה אומר גם לא בבקשה לדחיית מועד, למתן אורכה, להבאת עד וכל מיני דברים כאלה, בסדר, זאת החלטה שלכם אבל זה נראה לי קצת לא מעשי ומסרבל את הדיון. בכל מקרה, מה שחשוב הוא שבבקשות למתן סעד זמני בסכסוך קיבוצי, לא ידון דן יחיד אלא רק מותב.

<היו"ר דוד רותם:>
זה 14(א).

<ורד וייץ:>
לפי מה שחברתי הקריאה, הם מפצלים את זה ולא שמעתי שבעניין סעד זמני יש החרגה של סכסוך קיבוצי.

<לירון בנית ששון:>
הוספתי שצריך להוסיף את זה. כלומר, לדון ולהחליט בבקשות למתן סעד זמני עד לתחילת שלב ההוכחות בדיון בבקשה למעט בהליכים בסכסוך קיבוצי. כלומר, לחזור על זה שוב כאן כמו שצוין בפריט (14).

<היו"ר דוד רותם:>
בסדר. אבל ב-(ב), מה שנמצא בסעיף (5), נשאר.

<לירון בנית ששון:>
נשאר.

<היו"ר דוד רותם:>
גם אם זה סכסוך קיבוצי.

<ורד וייץ:>
את זה אני מבינה שממילא החרגתם. 
<ענבל רונן:>
זה למעט שם, כי זה כבר נמצא בסעיף (5).

<ורד וייץ:>
זאת אומרת שליתן צווים לעיקול נכסים או לעיכוב יציאה מהארץ בסכסוך קיבוצי, הוא יוכל?

<היו"ר דוד רותם:>
כן, גם בסכסוך קיבוצי הוא יוכל.

<אירית הרמל:>
בכל ההליכים לפי התוספת הרביעית כשרצינו להחריג סכסוך קיבוצי, החרגנו. נגיד בפריט (6), בפריט (7), בפריט (12), החרגנו את זה בתוך הסעיפים עצמם. בפריט (5) לא החרגנו סכסוך קיבוצי ולכן זה ימשיך לחול.

<נעמה מנחמי:>
שינוי נוסף שמקורו בתוספת של הנושא של הפנסיה, פרטים (12) עד (16) בתוספת החמישית. התבקשנו להוסיף "הסכם קיבוצי או צו הרחבה".

פרט (17), הסכם קיבוצי או צו הרחבה של הסכם קיבוצי כללי או כללי ענפי בעניין פנסיה.

הגענו לנושא המרשם הפלילי. מתבקשת תוספת בסעיף 13, סמכות לשרים ולוועדה  לקבל מידע מהמרשם הפלילי. 

אני אקריא את סעיף 13.

מידע מן המרשם כמפורט להלן לא יימסר אלא לגופים המפורטים בפרטים  המצוינים בו כשבתוספת הראשונה לצורך מילוי תפקידיהם –
(1)
מידע על עבירה שעבר קטין בטרם מלאו לו 14 שנים.

(2)
מידע  על עוון שעבר קטין שמלאו לו 14 שנים וטרם מלאו לו 16 שנים.

(3)
קביעה או צו כאמור בסעיף 2(4).

(4)
מידע בדבר צו מבחן.

(5)
מידע על צו בדבר התחייבות להימנע מעבירה וצו שירות לתועלת הציבור שניתנו ללא הרשעה.

<היו"ר דוד רותם:>
זה הכול על קטינים. למה אנחנו צריכים את זה?

<גבי פיסמן:>
לא, לא הכול. סעיפים (3), (4) ו-(5), המהות שלהם היא אי הרשעה והמטרה היא מסירת מידע על קביעות של בית המשפט שאדם נקבע כאשם בעבירה ובית המשפט  בוחר שלא להרשיע אותו.

<היו"ר דוד רותם:>
(1) הוא מידע על עבירה שעבר קטין, (2) זה מידע על עוון שעבר קטין.

<גבי פיסמן:>
נכון. לא על זה מדובר. גם היום הוועדה למינוי שופטים שמנויה בסעיפים (ג) ו-(ד) לתוספת הראשונה לחוק המרשם הפלילי מקבלת את המידע על אי הרשעה. זאת המהות של המידע. צריך לזכור שלגבי קטנים זה בעצם לא רלוונטי כי המידע כבר יימחק.

<נעמה מנחמי:>
כן. ההתיישנות היא די קצרה לפי סעיף 14.

<גבי פיסמן:>
מדובר על חמש שנים, לפי סעיף 16(ב) לחוק המרשם הפלילי.

<נעמה מנחמי:>
התקופה שהוטלה ועוד חמש שנים.

<גבי פיסמן:>
לא. זה מתחיל מיידית ממועד גזר הדין.

<נעמה מנחמי:>
לגבי קטין?

<גבי פיסמן:>
בכלל. לגבי כל מה שמנוי בסעיף 13. אין תקופת התיישנות אלא יש תקופת מחיקה שמתחילה ממועד מתן גזר הדין וזאת תקופת מחיקה של חמש שנים. 

<נעמה מנחמי:>
זאת אומרת שזה ממילא לא רלוונטי.

אנחנו עשינו כאן תיקון שהוא די טכני ומהותי. כלומר, הטכני היא העובדה שתיקנו את זה כך שבמקום להוסיף את זה לפרט (לא), הוספנו את זה לפרט (ד)(1) אבל המהות היא כפי שאני אקרא אותה. הסמכות לקבל מרשם מהמידע הפלילי תהיה לשרים "וכן שר המשפטים ושר התעשייה, המסחר והתעסוקה והוועדה המייעצת לעניין נציגי ציבור כמשמעותה בסעיף 16א לחוק בית הדין לעבודה, לעניין מינוי נציגי ציבור לפי סעיף 10 לחוק האמור".
20.
תחילה, תחולה והוראות מעבר. 

(א)
תחילתו של חוק זה שישים ימים מיום פרסומו (בסעיף זה – יום התחילה).

(ב)
מי שכיהן כנציג ציבור בבית דין לעבודה ערב יום התחילה (בסעיף זה – נציג ציבור מכהן), יראו אותו כאילו מונה לפי סעיפים – אנחנו נבהיר איזה סעיפים.

הרעיון הכללי של הסעיף שטרם הספקנו לנסח אותו באופן מספיק ברור, אבל לפי מה שהבנתי עמדת הממשלה היא שבעצם מי שכבר מונה, מי שהיום מכהן, יראו אותו כאילו הוא מונה לפי החוק החדש, דהיינו, שתי תקופות כהונה.
<היו"ר דוד רותם:>
ארבע ועוד ארבע.

<נעמה מנחמי:>
שתי תקופות כהונה של ארבע שנים ובכל מקרה לא יותר משמונה שנים.

<אורית קורן:>
ההיבט היחידי שיש כאן שאת התקופה הראשונה, מינו אותו לשלוש שנים וזה מאריך את זה לארבע אבל  יש אפשרות די בקלות להפסיק את הכהונה שלו אם הוא לא רוצה.

<נעמה מנחמי:>
השאלה מה קורה עם אדם שכבר נמצא בכהונה השלישית שלו. היום לפי החוק אין מגבלה.

<היו"ר דוד רותם:>
מי שבכהונה השלישית שלו, זכה מן ההפקר. הוא מונה לפני החוק, שיסיים את הקדנציה וילך הביתה.

<נעמה מנחמי:>
(ג)
הוראות סעיפים 18(ב)(1) ו-(ד), 20(א), (א1) ו-(ב) ו-26(א) לחוק העיקרי, כנוסחם בסעיפים 10(1) ו-(3), 11 ו-14(1) לחוק זה, יחולו גם על הליך שהיה תלוי ועומד בבית הדין לעבודה ערב יום התחילה, ובלבד שעד יום התחילה טרם החלו להישמע בו טענות הצדדים לגופן, לרבות בדיון מקדמי בהליך.

יש לנו גם הסתייגות של חבר הכנסת מקלב.
<היו"ר דוד רותם:>
הצבענו עליה.

<נעמה מנחמי:>
כן. הצבענו עליה ואין צורך להיכנס אליה שוב.

<היו"ר דוד רותם:>
מיכאלי ומקלב הציעו את זה.

<שרון וסרמן:>
אדוני, אני עורכת דין שרון וסרמן, אני מעמותת קו לעובד ומייצגת את הפורום לאכיפת זכויות עובדים. אנחנו הבנו שהצו של סעיף 26 שמדבר על צמצום זכות הערעור לבית הדין הארצי בהחלטות במהלך ההליך עדיין לא פורסם. קיבלנו אותו אבל הוא עדיין לא פורסם. רצינו להביע הסתייגות לגבי סעיף 26(א)(1) שהבנתי שהוא התקבל. הגשנו נייר עמדה בנושא.

לטעמנו הסעיף מצמצם בצורה די פוגענית את זכות הערעור. יש הבדל בין המצב בבתי המשפט הרגילים לבין המצב בבתי הדין לעבודה וזה משני היבטים. הראשון הוא עניין הכפיפות לסדרי הדין והראיות בבתי הדין לעבודה כאשר למעשה צריך לפרש את סדרי הדין והראיות בזיקה לסדרי הדין הרגילים אבל בעצם יש הרבה גמישות שמקנה לבתי הדין לעבודה אפשרות לחרוג מהסעיפים באופן שמחייב לדעתנו  ביקורת של בית הדין הארצי.

מעבר לכך, יש גם את העניין של פערי הכוחות האינהרנטים בין הצדדים בבתי הדין לעבודה, זה בין המעביד לעובד  שלא מצטמצמים גם כשמדובר בהליך משפטי. זאת אומרת, עדיין יש פערי כוחות שלטעמנו מצדיקים מתן זכות ערעור גם בכל ההחלטות שהוצאו בצו. 
<היו"ר דוד רותם:>
עוד אין צו.

<שרון וסרמן:>
נכון, אבל כשמסתכלים על הצו שהועבר אלינו, רואים שיש שם הרבה דברים שהם בעייתיים.

<היו"ר דוד רותם:>
אנחנו לא עוסקים היום בצו. כשידונו בצו, תיאבקו על הצו.

<שרון וסרמן:>
כרגע אנחנו מתנגדים באופן כללי לסעיף כולו. לטעמנו אין בו צורך, מה גם שלא הובאו איזה שהם נתונים לגבי כמות הבקשות לרשות ערעור שמוגשות לבית הדין הארצי ומה ההשפעה שלהן מבחינת עיכוב ההליך. מבחינה מספרית לא הובאו נתונים.

<היו"ר דוד רותם:>
אתם רוצים להגיב לעניין?

<אורית קורן:>
אני חושבת שכשיש נקודת מוצא לכלל מערכת המשפט, איזושהי תובנה של איך נכון להסדיר את הנושא.

<היו"ר דוד רותם:>
לדעתכם מיותר להגיש ערעורים. בכלל, בתי המשפט לערעורים זה דבר שאפשר לחסוך אותו.

<אורית קורן:>
זאת ממש איננה עמדתי. אני חושבת שראוי שהקונספט יהיה גם כאן. באיזה אופן הוא צריך להתישם, אנחנו לא חולקים על כך שיש מאפיינים ייחודיים לבית הדין לעבודה וזה יכול להשליך גם על השאלה מה יהיה בצו. הערות הפורום כמובן ייבחנו בקפידה במסגרת גיבוש הצו, אבל אני לא חושבת שזה נימוק למה לא להכליל את הקונספט הכללי במסגרת הצו.

<ורד וייץ:>
רציתי להעיר שוב לעניין פריט (14) בתוספת הרביעית. אני מציעה שנשים לב לזה שלפי הנוסח שאת הצעת, המשמעות היא שכל בקשה בסכסוך קיבוצי, צריך יהיה מותב – אם זאת בקשה להארכת מועד, לדחיית דיון, להגשת תצהיר – ואני מציעה שנחשוב על כך שוב.

<היו"ר דוד רותם:>
אם התחילו הראיות, אז כן. אם התחילו ההוכחות, אז כן.

<ורד וייץ:>
לא, גם עד הגשת ההוכחות. כדאי שנחשוב על כך שוב. אני מציעה, אם יורשה לי.

<אירית הרמל:>
מה שעורכת הדין וייץ מההסתדרות העלתה, זאת השאלה לגבי בקשות שונות ופרוצדוראליות בהליך של סכסוך קיבוצי ומה יהיה אתן. האם הבקשות האלה – בגלל שהחרגנו בפריטים בנוסחים החדשים, פריט (14) ו-(15) – גם הן יוחרגו. הדעה שלנו היא לא כי אנחנו רואים היום את פריט (15), שזה המספר שלו היום בתוספת הרביעית, ומה שהוא אומר זה שעדיין לשופט יש סמכות להפעיל כל סמכות או למלא כל תפקיד שנתונים לרשם בית דין לפי סעיפים 27(א) ושאינם מנויים בפריטים (1) עד (14). זאת אומרת, זה מוחרג. אם תהיה איזושהי בעיה אחרת במהות, אנחנו מסכימים. אנחנו מסכימים שבקשות שונות ופרוצדוראליות יוכלו להגיע לדן יחיד גם בסכסוכים קיבוציים.
<ענבל רונן:>
אין לו סמכויות של רשם. רשם לא בן בסכסוכים קיבוציים.

<אירית הרמל:>
לא, מבחינת הפעולות.

<קריאה:>
אני לא בטוחה שזה כל כך מובן.

<נעמה מנחמי:>
מבחינת הנוסח שהקראנו?

<קריאה:>
גם וגם. אני לא בטוחה שהפרשנות הזאת היא בהכרח ברורה.

<אירית הרמל:>
אנחנו נבדוק את הנוסח. אנחנו מסכימים על המהות.
<נעמה מנחמי:>
אתם מסכימים על המהות, כלומר, עניינים פרוצדוראליים יוכלו להישאר בסמכות דן יחיד.

<לירון בנית ששון:>
יוכלו להישאר בסמכות דן יחיד. 

<נעמה מנחמי:>
אז הוועדה תסמיך אותי.

<היו"ר דוד רותם:>
אני אסמיך אותך לא לעשות להם בעיות אלא להעביר את זה.

<אירית הרמל:>
אפשר להחריג פריטים בתוך התוספת. נדבר על זה. זה נשאר בנוסח.

<היו"ר דוד רותם:>
בסדר. אני יכול להצביע? תודה רבה.

<ורד וייץ:>
אנחנו מסכימים שבבקשות לסעד זמני בסכסוך קיבוצי, זה יהיה רק במותב. שיהיה ברור.

<היו"ר דוד רותם:>
תודה רבה.

אנחנו מצביעים.

הצבעה
בעד הצעת החוק – פה אחד

הצעת החוק אושרה

הצעת החוק אושרה פה אחד לקריאה שנייה ושלישית. אתם תתקנו את הסעיף הזה. תודה רבה לכם.

<הישיבה ננעלה בשעה 10:40.>
